Στην αναστολή της λειτουργίας των εισπρακτικών εταιρειών για όσο διάστημα διαρκεί η κρίση προχωρά το υπουργείο Ανάπτυξης και Επενδύσεων.

Το νέο μέτρο προανήγγειλε ο υπουργός Άδωνις Γεωργιάδης, μιλώντας την Τετάρτη το βράδυ σε τηλεοπτικό σταθμό.

Στόχος του είναι να σταματήσουν οι οχλήσεις νοικοκυριών και επιχειρήσεων για όσο διάστημα διαρκούν τα περιοριστικά μέτρα για τον έλεγχο της εξάπλωσης του κορωνοϊού, τα οποία έχουν προκαλέσει το πάγωμα της οικονομίας.

Σύμφωνα με πληροφορίες, από τις αποφάσεις που αναμένεται να εκδοθούν την Πέμπτη το πρωί δεν θα επηρεαστεί η λειτουργία των ανεξαρτητων διαχειριστών δανείων.

Και αυτό διότι ο ρόλος τους στη διαδικασία παροχής διευκολύνσεων προς τους δανειολήπτες το επόμενο διάστημα είναι κρίσιμος και κομβικός.

Σημειώνεται ότι ήδη οι τράπεζες είχαν ειδοποιήσει από την περασμένη Δευτέρα τα δικηγορικά γραφεία και τις εισπρακτικές εταιρείες με τις οποίες συνεργάζονται, να ρίξουν τους τόνους και να είναι πολύ προσεκτικές στον τρόπο επικοινωνίας με τους οφειλέτες.